FI Euroopan unionin virallinen lehti C 49/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 49/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

” ” (KAFAE DOI CHAANG)

EY-N:o: TH-PGI-0005-0815-27.05.2010

SMM ( X ) SAN ( )

1. Nimi

” ” (Kafae Doi Chaang)

2. Jäsenvaltio tai kolmas maa

Thaimaa

3. Maataloustuotteen tai elintarvikkeen kuvaus

3.1 Tuotetyyppi

Luokka 1.8. Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

”Kafae Doi Chaang” tarkoittaa tärkeimpiä arabica-lajikkeita: Caturra, Catimor ja Catuai. Niitä saadaan Doi Chaang -vuoren rinteillä, 1 100–1 700 metrin korkeudessa merenpinnasta, viljeltyjen kahvipuiden tuoreista marjoista. Kafae Doi Chaangia viljellään Doi Chaangin ja Ban Mai Pattanan kylien alueella Tambon Waweessa, joka kuuluu Chiangrain maakunnassa sijaitsevaan Mae Suain hallintopiiriin. Tuotantoprosessi on vakioitu, ja tuotetulla kahvilla on seuraavat ominaisuudet: puhdas, virkistävä korkealaatuinen kahvi, jolla on makean hapan ja hunajainen aromi, jossa on kukkaisia ja hedelmäisiä (imeläkirsikan) vivahteita.

Kafae Doi Chaang on yhdeltä rajatulta alueelta saatava maailmanluokan arabica-kahvi, jonka erinomainen laatu on huolellisen viljelyn ja jalostuksen tulosta. Doi Chaang on luonnostaan vähäkofeiinista, ja sillä on täyteläinen ja aromikas profiili, joka on kahvinviljelijöiden käyttämien viljely-, käsittely- ja paahtomenetelmien ansiota.

Kafae Doi Chaang viittaa sekä vihreisiin kahvipapuihin (raakakahviin) että paahdettuun kahviin. Ainoastaan sataprosenttisesti Kafae Doi Chaangista koostuvalla kahvilla on edellä mainitut ominaisuudet siitä riippumatta, missä muodossa (raakakahvina tai paahdettuna kahvina) sitä markkinoidaan kuluttajille.

3.3 Raaka-aineet (ainoastaan jalostetut tuotteet)

Doi Chaang -vuorella viljellään yksinomaan arabica-lajeihin kuuluvaa kahvia. Caturra, Catimor ja Catuai ovat tärkeimmät Doi Chaang -vuorella viljellyt arabica-lajikkeet. Istutukseen käytettyjen siementen on oltava peräisin luotettavista lähteistä, kuten Chiangmain yliopiston maatalouden tiedekunnasta, tai terveistä kasveista, joissa ei ole lehtiruostetta.

Kukinta-aika on helmikuussa ja sadonkorjuu marraskuun ja maaliskuun välisenä aikana. Kypsät marjat ovat väriltään punaisia tai keltaisia lajikkeesta riippuen, ja ne poimitaan valikoivasti käsin, jotta voidaan varmistaa korkeatasoinen laatu. Vihreät kahvipavut tuotetaan Doi Chaangille vahvistettujen menetelmien mukaisesti: marjat pestään, esilajitellaan ja pavut irrotetaan hedelmälihasta, minkä jälkeen pavut fermentoidaan, pestään, kuivataan ja lajitellaan koon ja luokan mukaan sekä varastoidaan. Raakakahvin kosteuspitoisuus on enintään 8 prosenttia.

3.4 Rehu (ainoastaan eläinperäiset tuotteet)

Ei ole.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

— Sadonkorjuuvaihe: Kukinta alkaa helmikuussa, ja marjat ovat valmiit korjattaviksi marras- ja maaliskuun välisenä aikana. Ainoastaan kypsät marjat korjataan, ja ne poimitaan valikoivasti käsin, jotta kahvipuut eivät vahingoittuisi ja jotta vain parhaimmat marjat hyväksytään jalostukseen.

— Märkämenetelmä: Tässä työläässä ja perinteisessä käsittelymenetelmässä pavut irrotetaan hedelmälihasta pesemällä. Menetelmä on aikaavievä, mutta sen avulla voidaan osaltaan säilyttää kahvipapujen tyypilliset laatuominaisuudet. Jokaista käsittelyvaihetta valvotaan huolellisesti, jotta maku pysyisi jatkuvasti mahdollisimman hyvänä. Kahvipavun ympärillä on useita kerroksia: pergamenttikalvo, lima, hedelmäliha ja kuori.

— Erottaminen: Ensin työntekijät esipesevät marjat puhtaalla lähdevedellä täytetyssä altaassa. Kypsät marjat vajoavat pohjaan, ja raa'at ja ylikypsät marjat nousevat pintaan, jolloin ne voidaan poistaa. Toiseksi työntekijät poistavat marjoista kuoren ja hedelmälihan mekaanisesti pulpperilla. Kolmanneksi pavut fermentoidaan eli papujen annetaan käydä vedessä, jotta lima poistuisi. Käymisreaktion vaikutuksesta papujen aromi ja maku paranevat. Lopuksi työntekijät pesevät pavut huolellisesti käsin puhtaalla juoksevalla lähdevedellä, jotta mahdollinen jäljelle jäänyt lima saadaan kokonaan pois. Sitten papuja seisotetaan vielä 20–24 tuntia puhtaassa lähdevedessä ennen kuivausvaihetta. Lima ja käymisreaktion sivutuotteet kierrätetään kahvipuiden lannoitteeksi.

— Kuivaus: Työntekijät levittävät pergamenttikalvon ympäröimät pavut patioille auringonpaisteeseen kuivamaan seitsemän tai kahdeksan päivän ajaksi. Kuivamisen aikana työntekijät haraavat papuja jatkuvasti käsin ja levittävät niitä uudelleen, jotta ne kuivaisivat kokonaan. Iltaisin pavut kootaan kasoihin ja suojataan kosteudelta. Kun papujen kosteuspitoisuus on 11 prosenttia, ne varastoidaan odottamaan paahtamista.

— Kuorinta: Tämä prosessin loppuvaihe suoritetaan juuri ennen paahtamista. Kahvipapujen pergamenttikalvo poistetaan kuorintakoneella. Tähän asti kukin Doi Chaang -kahvia viljelevä perhe on kasvattanut ja käsitellyt omat papunsa tarkassa laadunvalvonnassa. Nyt kaikki kahvipavut kuoritaan ja lajitellaan yhdessä paahtamista varten.

— Lajittelu: Kahvipavut esilajitellaan sekä lajitellaan koon ja luokan mukaan ravistelemalla niitä erikokoisten seulojen läpi. Seulonnan jälkeen ne lajitellaan käsin, jotta vain parhaimmat pavut paahdetaan.

— Paahtaminen: Asiantunteva paahtimomestari paahtaa vain parhaimmat pavut. Työtapa on erittäin tarkka: paahto suoritetaan hitaasti pieninä erinä perinteisessä rummussa, mikä takaa kahvimme ainutlaatuiset ja eksoottiset ominaisuudet. Heti paahtamisen jälkeen pavut jäähdytetään ja suljetaan laadukkaisiin venttiilipakkauksiin, jotka takaavat Kafae Doi Chaang -kahvin tuoreuden. Papuja ei välttämättä paahdeta tuotantoalueella. Thaimaan ulkopuolella tapahtuvaa Doi Chaang -erikoiskahvin paahtamista valvotaan tekemällä yhteistyösopimuksia ulkomaisten paahtimoiden kanssa. Sopimusten mukaan kahvin on oltava sataprosenttisesti Doi Chaang -arabicaa eikä sitä saa sekoittaa mistään muista lähteistä saatavan kahvin kanssa. Ulkomaiset paahtimot huolehtivat fyysisestä laadunvalvonnasta ottamalla erilaisia näytteitä, arvioimalla ja maistamalla kahvia ennen paahtamista ja paahtamisen jälkeen. Maistamistestejä suorittavat myös monet organisaatiot, kuten SCAA (Specialty Coffee Association of America), SCAE (Speciality Coffee Association of Europe), Kenneth Davis (http://www.coffeereview.com), http://www.coffeecuppers.com, http://www.coffeehabitat.com jne.

3.6 Viipalointia, raastamista, pakkaamista jne. koskevat erityiset säännöt

Kafae Doi Chaang pakataan pakkauksiin, joissa venttiilireikä päästää ilmaa sisältä ulos mutta estää ulkoilman pääsyn pakkaukseen.

3.7 Merkintöjä koskevat erityiset säännöt

Pakkauksessa on sanat ” ” ja/tai ”Kafae Doi Chaang”.

4. Maantieteellisen alueen tarkka rajaus

Kafae Doi Chaang -kahvin tuotantoalue sijaitsee Doi Chaang -vuorella, Wawin seutukunnassa, Mae Suain hallintopiirissä, Chiangrain maakunnassa, Thaimaassa 1 100–1 700 metriä merenpinnan yläpuolella. Tuotantoalueen koordinaatit ovat 19° 48′48″ pohjoista leveyttä ja 99°34′ itäistä pituutta.

5. Yhteys maantieteelliseen alueeseen

Alueella on korkeita vuoria, joiden rinteiden kaltevuus on yli 35 prosenttia. Kapeita alavia maakaistaleita kulkee vuoriharjanteiden ja laaksojen suuntaisesti. Niiden kaltevuus on 8–35 prosenttia ja korkeusero noin 500 metriä. Maaperä on hienoa hiekkapitoista hiesua tai hiesua, joka on syntynyt kivien ja mineraalien rapautumisen tuloksena ja kun maa-ainesta on ajautunut ylhäältä alemmaksi. Maaperässä on paljon orgaanisia aineita ja se johtaa hyvin vettä pois. Doi Chaangilta saa alkunsa useita puroja ja jokia, muun muassa Huai Krai -joki, joka antaa vettä läpi vuoden. Eri puolella aluetta on myös suuria ja pieniä lähteitä, joista saadaan vettä koko vuoden.

Luonto ja inhimilliset tekijät vaikuttavat merkittävästi Kafae Doi Chaangin tuotantoon. Doi Chaang on 1 100–1 700 metriä merenpinnan yläpuolelle nouseva korkea vuori, joka sopii arabica-kahvin viljelyyn.

Huolellisesti valitut kahvilajit, tarkka hoito, huolellinen sadonkorjuu sekä korkeatasoiset tuotantoprosessit ovat Kafae Doi Chaangin tuotannon tunnusomaisia piirteitä.

5.1 Maantieteellisen alueen erityisyys

— Maantieteelliset tekijät: Kafae Doi Chaangin tuotantoalueen erityisen maantieteellisen sijainnin sekä ilmastoon, maaperään ja pinnanmuodostukseen liittyvien erityisten ominaisuuksien ansiosta Kafae Doi Chaangia voidaan pitää yhdeltä rajatutulta alueelta saatavana maailmanluokan arabica-kahvina.

— Maatalouteen ja ilmastoon liittyvät tekijät: Alueella on korkeita vuoria, joiden rinteiden kaltevuus on yli 35 prosenttia. Kapeita alavia maakaistaleita kulkee vuoriharjanteiden ja laaksojen suuntaisesti. Niiden kaltevuus on 8–35 prosenttia ja korkeusero noin 500 metriä. Maaperä on hienoa hiekkapitoista hiesua tai hiesua, joka on syntynyt kivien ja mineraalien rapautumisen tuloksena ja kun maa-ainesta on ajautunut ylhäältä alemmaksi. Maaperässä on paljon orgaanisia aineita ja se johtaa hyvin vettä pois. Sen pH-arvo on 6–6,5. Doi Chaangilta saa alkunsa useita puroja ja jokia, muun muassa Huai Krai -joki, joka antaa vettä läpi vuoden. Eri puolella aluetta on myös suuria ja pieniä lähteitä, joista saadaan vettä koko vuoden.

— Pinnanmuodostukseen liittyvät tekijät: Kafae Doi Chaangia viljellään Wawin vuorijonoon kuuluvan Doi Chaang -vuoren rinteillä Wawin seutukunnassa, Mae Suain hallintopiirissä, Chiangrain maakunnassa, Thaimaassa. Ilmastoon ja pinnanmuodostukseen liittyvät tekijät, erityiset viljelymenetelmät, runsaasti orgaanista ainetta sisältävä maaperä, varjoisuus ja korkea kasvupaikka myötävaikuttavat siihen, että kahvimarjat kypsyvät vähitellen ja tuottavat maultaan poikkeuksellisen täyteläisiä ja runsaan aromikkaita papuja.

5.2 Tuotteen erityisyys

1. Raakakahvi

Doi Chaangin vihreät pavut luokitellaan seuraavasti:

— AA-luokka: raakakahvin papu, jonka väri on harmahtavan vihreä, halkaisija yli 6,96 mm ja kosteuspitoisuus 10–12 prosenttia.

— A-luokka: raakakahvin papu, jonka väri on harmahtavan vihreä, halkaisija 6,10–6,96 mm ja kosteuspitoisuus 10–12 prosenttia.

— Peaberry: kahvimarjaan kehittyvä yksi ainoa ovaalinmuotoinen papu; kosteuspitoisuus 10–12 prosenttia.

2. Paahdettu kahvi

— Doi Chaang Peaberry: Kahvimarjaan kehittyy yleensä kaksi puolikuun muotoista papua. Tästä poikkeuksena on Peaberry-kahvi, jossa kahvimarjan sisään kehittyy vain yksi ovaalinmuotoinen papu. Peaberry-papu on paljon pienempi ja aromiltaan vahvempi. Sen osuus Doi Chaangin vuotuisesta sadosta on vain viisi prosenttia. Doi Chaang Peaberry on ainutlaatuinen makukokemus, sillä se on aromiltaan voimakkaan hedelmäinen ja kukkainen ja rungoltaan erittäin täyteläinen. Doi Chaang Peaberry on harvinaisuutensa vuoksi erittäin kysyttyä. Hitaasti ja huolellisesti suoritettu paahto antaa sille vivahteikkaan ja omintakeisen maun. Syvyytensä ja hienoisen maanmakuisuuden ansiosta Doi Chaang Peaberry on makukokemuksena vailla vertaa.

— Doi Chaang Premium A Grade (Medium): Doi Chaang Premium -pavut paahdetaan keskipaahtoisiksi, mikä antaa kahville hedelmäisen ja makean maun ja miellyttävän kukkaisen tuoksun. Tasapainoisuutensa, hienostuneen runkonsa ja monisävyisyytensä ansiosta Doi Chaang A Grade (Medium) maistuu aluksi poikkeuksellisen vivahteikkaalta ja jättää puhtaan jälkimaun. Miellyttävä ja pehmeä kahvi, joka sopii kaikkiin kahvihetkiin.

— Doi Chaang Premium A Grade (Dark): Doi Chaang Premium -papuja paahdetaan pitkään ja hitaasti, minkä ansiosta kahvi saa tumman ja eksoottisen maun, jolle on ominaista intensiivinen rikas aromi. Doi Chaang Premium A Grade Dark on vivahteikas ja tuoksultaan maanläheinen, ja sen täyteläiseen runkoon yhdistyy miellyttävä, hieman kirpeä hapokkuus. Maku on makea ja savuun vivahtava. Jälkimaku on hieman karamellinen ja pähkinäinen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Edellä selostetun maantieteellisen alueen erityisyyden vuoksi Kafae Doi Chaang tunnetaan laatukahvina, jonka vihreälle pavulle on tyypillistä raikas aromi ja keskimäärin 10–12 prosentin kosteuspitoisuus. Näitä ominaisuuksia valvotaan viennissä tarkastuksin, jotka ovat paljon tiukempia verrattuina National Bureau of Agricultural Commodity and Food Standards -viraston arabica-kahville vahvistamiin vähimmäisvaatimuksiin.

Doi Chaang -kahvia viljellään luumu-, persikka-, päärynä- ja australianpähkinäpuiden varjossa 1 100–1 700 metrin korkeudessa merenpinnasta. Hedelmä- ja pähkinäpuista varisevat lehdet muodostavat ravinteikkaan lehtikatteen Doi Chaang -kahvipuille ja antavat kahville hienostuneen hedelmäisen ja pähkinäisen maun. Varjoisuuden ja korkean kasvupaikan vuoksi Doi Chaang -kahvin marjat kypsyvät hitaasti ja tuottavat maultaan poikkeuksellisen täyteläisiä ja runsaan aromikkaita papuja. Lannoitteena käytetään pääasiassa kierrätettyä hedelmälihaa sekä lantaa. Doi Chaang -kahvin viljelijät käyttävät jompaakumpaa seuraavista viljelymenetelmistä: 1) orgaaninen viljelymenetelmä, jossa ei käytetä lainkaan kemiallisia lannoitteita ja torjunta-aineita, ja 2) perinteinen viljelymenetelmä, jossa on sallittua käyttää vähäisessä määrin kemikaaleja. Molemmat menetelmissä on lähtökohtana varjoviljely, joka on kestävän maanviljelyn mukaista, säilyttää maaperän laadun eikä edellytä metsän hävittämistä. Varjoisuus myös parantaa viljelmien mikroilmastoa ja luo tasapainoisen, metsäympäristöön verrattavan ekosysteemin, jossa on tilaa erilaisille eläimille ja kasveille.

Kafae Doi Chaang -kahvin tuotantoalueelle on luonteenomaista sellaisen kahvinpavun tuottaminen, josta saadaan puhdasta, keskihapanta, keskitäyteläistä ja kukkaisaromista kahvia. Nämä piirteet ja ominaisuudet saadaan, kun arabica-kahvilajin käyttöön yhdistyvät ilmastoon, maaperään ja pinnanmuodostukseen liittyvät erityiset ominaisuudet. Kafae Doi Chaang -kahvin laatu riippuu myös seuraavista tekijöistä: märkämenetelmä, erityiset viljely- ja korjuumenetelmät, joissa korjataan ainoastaan kypsät marjat valikoivasti käsin, sekä perinteinen käsittelymenetelmä. Kaikki Kafae Doi Chaangin ominaisuudet johtuvat ilmastoon ja pinnanmuodostukseen liittyvistä tekijöistä (runsaasti orgaanisia aineita sisältävä maaperä, puuston suoma varjo sekä korkea kasvupaikka) sekä ennen kaikkea tiukoista tuotantovaatimuksista.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.